黑田清子

黑田清子係日本舊皇族，乳名紀宮，上皇明仁同美智子嘅細女，依家係鳥類研究人員兼伊勢神宮祭主。響未皇籍脫離之前，尊稱為清子內親王，而老公係東京都廳職員黑田慶樹。

經歷

皇室成員時代 
1969年4月18號，清子響東京都千代田區皇居宮內廳醫院出世，係明仁同美智子嘅細女，上有大佬德仁同埋文仁，係早產。

1973年，清子入讀柿之木坂幼稚園，一年之後轉讀學習院幼稚園。佢先後讀過學習初等科、中等科、高等科，響1988年入讀學習院大學國文系。期間，老豆明仁同阿媽美智子都覺得清子第日好可能會嫁人，所以每年阿媽美智子都會帶清子去旅行。1989年，清子嘅成人禮本身響1月會搞，點知阿爺昭和天皇駕崩，所以成人禮延期到1990年搞。

1992年，清子大學畢業之後，轉到山階鳥類研究所做非常勤研究助手，係第一個可以出去做嘢又攞到人工嘅皇室成員。響1998年，清子正式轉為正式研究員，期間仲響赤坂御用地同埋皇居從事鳥類研究，同埋成日參加平凡社嘅《日本動物大百科》嘅編輯，負責寫「普通翠鳥」一節。另外佢仲好關心導盲犬嘅嘢。

響2003年，經二哥文仁介紹，佢再次見返細個嘅老友、東京都廳職員黑田慶樹。響第二年1月，慶樹同清子求婚，清子應承咗，同年2月清子同父母介紹有關慶樹嘅野。同年12月，佢地嘅婚事公開。

響2005年，佢哋進行納采之儀，同年10月攞到私家車嘅駕駛執照，同年11月響東京都千代田區內幸町帝國飯店搞婚禮，除咗父母同埋兩個大佬之外，仲有一啲以前畀人皇籍脫離嘅前皇室成員都有出席，總共有120人出席。

皇籍脫離之後 
響結婚當日，區長批准佢哋嘅婚事，自此清子唔再係皇室成員，成為平民，戶籍名都由清子改叫黑田清子。結婚之後，清子同皇室依然有密切交流。響2006年，清子同慶樹搬入新買嘅私人樓。

響2012年，清子就任伊勢神宮臨時祭主，響伊勢神宮當時祭主、四姑姐池田厚子嘅幫助底下，舉行咗唔少重大儀式，就好似第62次神宮式年遷宮。2017年，池田厚子辭任伊勢神宮祭主一職，交由清子接任。

屋企 
老豆：明仁

阿媽：美智子

兄弟姐妹：大佬德仁---二哥文仁

老公：黑田慶樹

攷 

二戰後日本皇室成員